《江城子 王元渤舍人将赴吉州，因以戏之》
宋代·刘一止

秋香岩下著尊罍。小徘徊。莫停杯。来岁花时，相望两悠哉。

看取修眉萦度曲，真个泪，界香腮。

船头击鼓片帆开。晓风吹。首应回。景物撩人，诗思不胜催。

会有江山凄惋句，凭过雁，寄侬来。

作者简介：刘一止（1078～1160）字行简，号太简居士，湖州归安（今浙江湖州）人。宣和三年进士，累官中书舍人、给事中，以敷文阁直学士致仕。为文敏捷，博学多才，其诗为吕本中、陈与义所叹赏。有《苕溪集》。